“Моладзі, якая знаходзіцца ў гэтай зале, напэўна, цяжка зразумець, што гэта такое — 80 гадоў іх любімаму цэнтру, — заўважыў на адкрыцці юбілейнага канцэрта міністр адукацыі Рэспублікі Беларусь Міхаіл Анатольевіч Жураўкоў. — Вось тут яны танцуюць, спяваюць і малююць, а побач з імі такія ж энергічныя, вясёлыя і маладыя іх педагогі! Дык хіба ж дасі ім 80 гадоў? Але тут жа, у гэтай зале, знаходзяцца і тыя, хто яшчэ ў сярэдзіне мінулага стагоддзя хадзіў у Палац піянераў і школьнікаў і таксама танцаваў, спяваў, маляваў. Яны і стваралі гісторыю гэтай легендарнай установы, якая сёння вызначае палітыку дадатковай адукацыі нашай краіны. Немагчыма ўявіць сёння ніводнае культурнае мерапрыемства ў нашай сістэме адукацыі без удзелу ў ім Нацыянальнага цэнтра мастацкай творчасці дзяцей і моладзі”. “Я часта па вечарах хаджу па вуліцы Кірава, — дадаў Міхаіл Анатольевіч. — Праз вокны бачу ў холе бацькоў, якія чакаюць з заняткаў сваіх дзяцей. І ў 8 гадзін вечара, і нават у 10… Гэта лепшае сведчанне таго, што ў цэнтра ёсць душа, бо дзяцей не падманеш”.